બીજા દિવસે એસએસના બાર તપાસકર્તાઓ દ્વારા ઓસ્કરની પૂછપરછ કરવામાં આવી, જેમાં એક એસએસ કોર્ટનો જજ પણ સામેલ હતો. એમોના કેસના દસ્તાવેજો મુજબ, “યહૂદીઓ તરફ રહેમ નજર રાખવા માટે” પોતે કમાન્ડન્ટને કોઈ પ્રકારની રકમ ચૂકવી હોવાનો ઓસ્કરે પોતાની જુબાનીમાં ઈનકાર કર્યો હતો. “હા, એવું બને, કે એમોનને ઉધાર તરીકે મેં જરૂર કોઈ રકમ આપી હોય.” ઓસ્કરે એક તબક્કે આવું સ્વીકારી પણ લીધું. “તમે એ રકમ ઉધાર શા માટે આપી હતી?” તપાશકર્તાઓ જાણવા માગતા હતા. “જુઓ, હું એક યુદ્ધોપયોગી ઇન્ડસ્ટ્રી ચલાવું છું.” ઓસ્કરે જૂનું ગાણું ચાલુ રાખતાં જવાબ આપ્યો હતો. “મારી પાસે કેટલાક કુશળ કારીગરો છે. જો તેમને કંઈ પણ નુકસાન પહોંચે તો તેમાં મને અને યુદ્ધ મંત્રાલયને, અને એ દ્વારા યુદ્ધ જીતવાના આપણા પ્રયત્નોને પણ નુકસાન જાય તેમ હતું! પ્લાઝોવના કેદીઓમાંથી જો કોઈ મારી જરૂરિયાત મુજબના પ્રથમ પંક્તિના મેટલવર્કર હોવાનું મારા ધ્યાનમાં આવે, તો મેં ચોક્કસપણે એ વ્યક્તિ અંગે હેર કમાન્ડન્ટ સાથે વાત કરી હોય! મારે એ કારીગરને બહુ ઝડપથી અને કોઈ પ્રકારના બંધન વગર લઈ જવો હોય! મારો રસ ઉત્પાદન વધારવા સંદર્ભે જ હોય! મારા માટે અને યુદ્ધ મંત્રાલય માટે પણ એ કારીગર કિંમત હોય જ! આ બધી બાબતે મદદ કરવા માટે મેં હેર કમાન્ડન્ટને ઉધાર રકમ આપી પણ હોય!”